b"\n_START_ARTICLE_\nMoose (elv)\n_START_PARAGRAPH_\nMoose River er en elv helt i nord\xc3\xb8st i provinsen Ontario i Canada. Den er en av de st\xc3\xb8rre elvene i provinsen, med en lengde p\xc3\xa5 104 km for selve den nedre Moose River, men 755 km inklusive innsj\xc3\xb8er og tilf\xc3\xb8rselselvene Mattagami (443 km, 37\xc2\xa0000 km\xc2\xb2) og Missinaibi (425 km, 23\xc2\xa0500 km\xc2\xb2), samt Abitibi (547 km, 29\xc2\xa0500 km\xc2\xb2). Nedb\xc3\xb8rsfeltet er totalt p\xc3\xa5 108\xc2\xa0500 km\xc2\xb2 n\xc3\xa5r man inkluderer alle tilf\xc3\xb8rselselvene. _NEWLINE_Elva renner nordover til den renner ut i James Bay ved byen Moosonee, helt s\xc3\xb8r i Hudson Bay. Ved utl\xc3\xb8pet er den vernet ved fuglereservat \xe2\x80\x93 Moose River Bird Sanctuary. Elven Missinaibi er vernet med regional park, og brukes mye til rekreasjon og villmarksliv._NEWLINE_Elven var viktig for Hudson's Bay Company allerede fra 1670-tallet. Det strategisk viktige ved dette vassdraget var at det ved utspringet ogs\xc3\xa5 rant s\xc3\xb8rover fra innsj\xc3\xb8er via elven Michipicoten River, til Lake Superior. Ved utl\xc3\xb8pet av Moose River i James Bay anla selskapet fangstasjonen Moose Factory, som fra 1821 var hovedkvarter for Hudson's Bay Company's nordlige region. Under denne l\xc3\xa5 fangstasjonen Michipicoten ved Lake Superior, som var distriktssenteret for distriktet som omfattet denne innsj\xc3\xb8en. Vannveien via de to elvesystemene mellom disse  to fangstasjonene var den kanskje aller viktigste ferdsels\xc3\xa5ren for pelshandelen p\xc3\xa5 hele 1800-tallet, fordi det ga tilgang til begge eksportveiene via b\xc3\xa5de St. Lawrende og Hudson Bay."